Το δικαστήριο καταδίκασε σε κάθειρξη 21 ετών και πέντε μηνών τους κατηγορουμένους

efsyn.gr

Με ομόφωνη απόφαση, το Μεικτό Ορκωτό Εφετείο Αθηνών κήρυξε ενόχους τους Χρ. Στεργιόπουλο και Διον. Λιακόπουλο για τη δολοφονία του Πακιστανού μετανάστη Σαχζάτ Λουκμάν. Το δικαστήριο καταδίκασε σε κάθειρξη 21 ετών και πέντε μηνών τον καθένα, σπάζοντας τα ισόβια της καταδίκης σε πρώτο βαθμό και αναγνωρίζοντας κατά πλειοψηφία (6-1) το ελαφρυντικό της καλής συμπεριφοράς μετά την τέλεση της πράξης. Απέρριψε ομόφωνα τα ελαφρυντικά του πρότερου έντιμου βίου και ειλικρινούς μεταμέλειας.

Μετά την ανακοίνωση της ετυμηγορίας σημειώθηκε ένταση. Μια μικρή μερίδα ατόμων από το ακροατήριο αρχικά πέταξε τρικάκια και στη συνέχεια πλαστικά μπουκάλια νερού (2-3) προς το μέρος των κατηγορουμένων που οδηγήθηκαν εκτός της αίθουσας συνοδεία αστυνομικών.

Τρικάκια ΕΦ.ΣΥΝ.

Ο πατέρας του Λουκμάν

Λίγα λεπτά μετά την απόφαση, ο πατέρας του Λουκμάν σημείωσε πως το σημαντικό είναι πως το δικαστήριο έκρινε το έγκλημα ρατσιστικό και προμελετημένο. «Θα ήθελα να μην είχαν σπάσει τα ισόβια αλλά η απόφαση του δικαστηρίου είναι σεβαστή» τόνισε και πρόσθεσε πως είναι «εξαιρετικά σημαντική η αναγνώριση του ρατσιστικού κινήτρου».

EUROKINISSI/ΣΤΕΛΙΟΣ ΜΙΣΙΝΑΣ

Έγκλημα με ρατσιστικά κίνητρα

Νωρίτερα, σε μια αίθουσα ασφυκτικά γεμάτη και υπό αυστηρά μέτρα ασφαλείας, το δικαστήριο έκρινε ενόχους τους κατηγορουμένους για τέλεση ανθρωποκτονίας με άμεσο δόλο και αντικειμενική σύμπραξη στην εκτέλεση της πράξης. Αποφάνθηκε επίσης πως πρόκειται για έγκλημα με ρατσιστικά κίνητρα καθώς οι δράστες γνώριζαν ότι το θύμα είναι αλλοδαπός όταν συναποφάσισαν την ανθρωποκτονία την οποία εκτέλεσαν με διαδοχικές πράξεις.

Να σημειώσουμε πως στο πλευρό του πατέρα του Λουκμάν -μέσα στη δικαστική αίθουσα- βρέθηκαν ο συντονιστής της ΚΕΕΡΦΑ και υποψήφιος δήμαρχος Αθηνών Πέτρος Κωνσταντίνου, ο πρόεδρος της Πακιστανικής Κοινότητας Ελλάδας Τζαβέντ Ασλάμ, ο κοινοβουλευτικός εκπρόσωπος του ΣΥΡΙΖΑ Νίκος Ξυδάκης, η βουλευτής του ΣΥΡΙΖΑ Αννέτα Καββαδία, η Μάγδα Φύσσα, ο πρόεδρος της Διεθνούς Ομοσπονδίας για τα Δικαιώματα του Ανθρώπου Δημήτρης Χριστόπουλος και ο ομότιμος καθηγητής ΑΠΘ Γιώργος Τσιάκαλος.

Πολλά άτομα δεν κατάφεραν να μπουν στην αίθουσα του Εφετείου λόγω της μικρής της χωρητικότητας (σ.σ. της αίθουσας). Η έδρα αποφάσισε να ανακοινώσει την απόφασή της, σε άλλη μεγαλύτερη.

Σε πρώτο βαθμό οι δύο κατηγορούμενοι είχαν καταδικαστεί σε ισόβια κάθειρξη.

Εισαγγελέας: Όχι σε αναγνώριση ελαφρυντικών

«Τα αιτήματα των κατηγορουμένων για αναγνώριση ελαφρυντικών λόγω προτέρου έντιμου βίου, ειλικρινούς μεταμέλειας και μεταγενέστερης καλής συμπεριφοράς έχουν την έννοια να σπάσουν τα ισόβια» ανέφερε ο εισαγγελέας και αφού ανέλυσε το σκεπτικό του, πρότεινε να απορριφθούν τα αιτήματα επειδή το δικαστήριο δεν έχει τα στοιχεία.

«Στέκομαι με συμπάθεια απέναντι σε αυτά τα παιδιά, εκτιμώ ότι παραπλανήθηκαν, αλλά ζητώ να απορριφθούν τα αιτήματά τους για αναγνώριση ελαφρυντικών», ανέφερε.

► Να θυμίσουμε πως οι δύο κατηγορούμενοι δικάζονται παράλληλα ως μέλη εγκληματικής οργάνωσης στη δίκη της Χρυσής Αυγής.